เสถียรภาพทางการเงิน : เป้าหมายการลงทุน ที่สอดคล้องกับความเสี่ยงและผลตอบแทนที่คาดหวัง
โดย...จันทร์ฉาย อังศมาพร
25 พ.ย. 2558

โดย...จันทร์ฉาย อังศมาพร
(เปลี่ยนชื่อและรูปคนเขียนด้วยค่ะ)
วันนี้จะมาพูดถึงเป้าหมายการลงทุน ซึ่งหากนักลงทุนมีเป้าหมายการลงทุนและวินัยในการลงทุนจะสามารถสร้างเสถียรภาพทางการเงินได้ในระยะยาว ซึ่งก่อนจะเริ่มแผนการลงทุนต้องมีการแบ่งสัดส่วน สภาพคล่องรายเดือน และเตรียมสภาพคล่องพื้นฐานอย่างพอเพียงแล้ว จึงดำเนินการจัดเงินเพื่อลงทุนเป็นแบบสั้น (1-3 ปี) กลาง (มากกว่า 3 แต่ไม่ถึง 7 ปี) และยาว (มากกว่า 7 ปี) แล้ว โดยขอยกตัวอย่างแผนการลงทุนที่มีเป้าหมายชัดเจน โดยการใช้ตารางนี้ในการดำเนินการตามแผน เพื่อให้ทุกท่านสามารถนำไปปรับใช้กับแผนการเงินของตัวท่านเองแต่ท่านควรต้องศึกษาตราสารทางการเงินในตลาดเสียก่อนว่ามีข้อดีข้อเสียอย่างไรและต้องประเมินความเสี่ยงที่ท่านยอมรับได้ ซึ่งท่านสามารถศึกษาได้จากเว็บไซต์ต่างๆ ได้ง่ายขึ้นในปัจจุบัน โดยการทำเช่นนี้จะทำให้เรามีความชัดเจนในการจัดการแผนการเงินเราได้ดียิ่งขึ้น ตัวอย่างแผนการเงินและเป้าหมายการลงทุน 
เมื่อได้ระบุวัตถุประสงค์การลงทุนแน่ชัดแล้ว มีอยู่สองวิธีคือ การลงทุนทีเดียวด้วยเงินลงทุนขั้นต่ำหรือการใส่เงินลงทุนไปทุกเดือนให้เป็นกระแสเงินลงทุน เราต้องคงมั่นกับเป้าหมายและเรียนรู้จากประสบการณ์ตรงจากทีมงานที่แนะนำการลงทุนจากการอ่านและเข้าใจภาวะเศรษฐกิจและต้องจำไว้ว่าการลงทุนระยะสั้น ต่ำกว่า 2 ปี ไม่ควรลงทุนในสินทรัพย์เสี่ยงมากนักอีกประการหนึ่งวัตถุประสงค์ที่เกี่ยวข้องกับการศึกษาบุตร เงินดาวน์บ้าน เงินเพื่อท่องเที่ยว เงินที่ลงทุนประเภทนี้ควรลงทุนในสินทรัพย์เสี่ยงต่ำมากกว่าลงทุนในสินทรัพย์ที่เสี่ยงสูง เนื่องจากเราคำนึงถึงการรักษาเงินต้นมากกว่าต้องการเพิ่มพูนมูลค่าเงินลงทุนในอัตราที่สูงและเป็นเรื่องจำเป็นที่ไม่สามารถทำให้เงินต้นสูญหายได้ ส่วนเงินที่เตรียมไว้เกษียณเราในฐานะนักลงทุนต้องมีการแบ่งทั้งสินทรัพย์เสี่ยงสูงและต่ำผสมกันเพราะการลงทุนกับเงื่อนอายุของผู้ลงทุนมีความสัมพันธ์กัน เช่น เราอายุ 50 ปี เรามีเวลาเหลือก่อนเกษียณเพียง 5 ปี เพราะเราจะเกษียณตอนอายุ 55 ปี การมีเป้าหมายการลงทุนเหลืออยู่ 5 ปี ทำให้เรามีข้อจำกัดในการเลือกผลิตภัณฑ์การลงทุนได้ไม่มากนักเนื่องจากเราต้องรักษาเงินต้นมากกว่าต้องการเพิ่มมูลค่าการลงทุน เราอาจจะต้องการกระแสเงินสดรับจากหุ้นกู้พื้นฐานดีมากกว่าการลงทุนในหุ้นที่มีความผันผวน จำไว้ว่าเงื่อนเวลาที่ต้องการลงทุนมีผลต่อการจัดพอร์ตการลงทุนเช่นเดียวกัน เลยถือโอกาสเอาแนวคิดในการจัดพอร์ตการลงทุนตามระดับความเสี่ยงและระยะเวลาการลงทุนที่เหลืออยู่มาแชร์ให้ผู้ลงทุนได้มีความรู้เบื้องต้น ลองดูค่ะทำวันนี้เพื่อเสถียรภาพทางการเงินในระยะยาว โชคดีค่ะ